ROMÂNIA

JUDETUL TIMIŞ

MUNICIPIUL TIMISOARA

DIRECȚIA GENERALĂ DE INVESTIȚII ȘI MENTENANȚĂ

DIRECȚIA DE REVITALIZARE URBANĂ

BIROUL EFICIENTIZARE ENERGETICĂ BLOCURI

Nr. TMI2023- 010345/ 18.10.2023

**RAPORT DE SPECIALITATE**

privind aprobarea identificării și selecției blocurilor de locuințe situate în zona cuprinsă

între bulevardul Cetății, strada Gheorghe Lazăr, Calea Circumvalațiunii și Calea Torontalului

în vederea depunerii de cereri de finanțare pentru eficientizarea energetică a clădirilor rezidențiale

Având în vedere Referatul de aprobare al proiectului de hotărâre, al Primarului Municipiului Timișoara și Proiectul de Hotărâre privind aprobarea identificării și selecției blocurilor de locuințe situate în zona cuprinsă

între bulevardul Cetății, strada Gheorghe Lazăr, Calea Circumvalațiunii și Calea Torontalului în vederea depunerii de cereri de finanțare pentru eficientizarea energetică a clădirilor rezidențiale,

Facem următoarele precizări:

Una din măsurile principale ale obiectivului de creștere a eficienței energetice a României, conform Planului Național Integrat în domeniul Energiei și Schimbărilor Climatice 2021-2030, este Implementarea Strategiei de renovare pe termen lung (SRTL), aprobată prin HG nr. 1.034 din 27 noiembrie 2020, care este o cerință obligatorie stipulată în Directiva privind performanța energetică a clădirilor.

Astfel, SRTL propune o serie de măsuri prin care stocul de clădiri existent să fie transformat într-unul eficient din punct de vedere energetic și cu emisii reduse de gaze cu efect de seră.

Una dintre principalele măsuri constă în inventarierea stocului locativ și evaluarea potențialului de îmbunătățire a eficienței energetice, clădirile cu cel mai mare potențial de îmbunătățire și cu cel mai crescut număr de beneficiari având prioritate, pentru a genera cel mai mare impact.

Prin aplicarea măsurilor de eficiență energetică în sectorul clădirilor rezidențiale, prin promovarea de programe integrate Planului național de eficiență energetică, pe termen scurt și mediu, se degrevează bugetul statului de cheltuielile cu combustibilul utilizat, se reduc cheltuielile cu întreținerea blocurilor de locuințe prin reducerea facturilor cu încălzirea, se asigură susținerea operatorilor economici din domeniul construcțiilor și se creează noi locuri de muncă.

Reducerea consumului de energie pentru încălzirea blocurilor de locuințe are ca efecte pe lângă reducerea costurilor de întreținere cu încălzirea, diminuarea efectelor schimbărilor climatice, prin reducerea emisiilor de gaze cu efect de seră, creșterea independenței energetice, prin reducerea consumului de combustibil utilizat la prepararea agentului termic pentru încălzire, precum și ameliorarea aspectului urbanistic al localităților.

Deoarece clădirile sunt responsabile pentru aproximativ 40% din consumul final de energie şi majoritatea locuințelor rezidențiale multifamiliale sunt construite anterior anului 2000 (peste 90%, au suferit puține lucrări de investiții și se caracterizează prin confort şi eficiență energetică scăzută), este o necesitate îmbunătățirea performanțelor energetice și reducerea emisiilor de gaze cu efect de seră în sectorul clădirilor rezidențiale multifamiliale din mediul urban pentru combaterea schimbărilor climatice.

Ținând cont de cele precizate mai sus, menționăm că prin adresa cu nr. SC2023-7722/24.03.2023 Direcția Incubator Proiecte, Serviciul Finanțări Nerambursabile a comunicat că a fost identificată o nouă sursă de finanțare pentru reabilitarea energetică a clădirilor rezidențiale prin Programul Regional Vest 2021-2027, Prioritatea 3 - O regiune cu orașe prietenoase cu mediul, Obiectiv specific RSO2.1. Promovarea eficienței energetice și reducerea emisiilor de gaze cu efect de seră, Intervenția regională 3.1.A Eficiență energetică - clădiri rezidențiale.

Pentru apelul de proiecte necompetitiv din cadrul Programul Regional Vest 2021-2027, Timișoara, în calitate de municipiu reședință de județ, are o alocare distinctă de 11.239.143 euro (FEDR+BS+BL).

Prin acest apel de proiecte se finanțează:

* Reabilitarea termică a elementelor de anvelopă a clădirii;
* Îmbunătățirea sistemului tehnic al clădirii, respectiv instalații: ca de exemplu sisteme de ventilare centralizată, instalația de distribuție centralizată a agentului termic – încălzire şi apă caldă de consum, înlocuirea corpurilor de iluminat cu corpuri de iluminat cu LED, senzori de mișcare etc.
* Utilizarea surselor regenerabile de energie, în măsura în care sunt concepute și dimensionate pentru consumul propriu al clădirii pentru părțile comune, fără a se urmări livrarea de energie în rețelele naționale, integrate cu alte tipuri de acțiuni și în procent limitat;
* Alte intervenții aferente măsurilor conexe care contribuie la implementarea proiectului, în procent limitat.

În vederea realizării unei abordări integrate la nivel de intervenție atât asupra spațiului public, cât și asupra fondului construit (clădiri publice și rezidențiale), respectiv introducerea conceptului de cartier inteligent, vibrant și rezilient la schimbările climatice, vor fi prioritizate, pe baza Metodologiei de selecție și prioritizare din cadrul Strategiei Integrate de Dezvoltare Urbană 2021-2027, blocurile de locuințe identificate în cadrul unei zone de intervenție în care UAT-ul are prevăzute și alte investiții (regenerare urbană) pentru perioada 2021-2027, finanțate fie din fonduri nerambursabile, fie din bugetul local.

De asemenea, în adresa de informare a Direcției Incubator de Proiecte se precizează că există trei proiecte de investiții care vizează regenerarea/revitalizarea urbană aflate în faza de proiectare și anume:

1. Modernizare spațiu public- zona cuprinsă între bulevardul Cetăți, strada Gheorghe Lazăr, Calea Circumvalațiunii, Calea Torontalului – zone verzi, infrastructură rutieră, utilități publice” ;
2. Regenerare urbană zona Piața Traian;
3. Regenerare urbană zona Piața Mocioni.

Proiectele de revitalizare urbană a cartierelor de locuințe vor asigura:

* regenerarea urbană a zonei prin reabilitarea, modernizarea şi reorganizarea spațiilor publice urbane (zone pietonale, zone destinate traficului auto și parcărilor) prin reconsiderarea modalităților de utilizare a acestora descongestionând circulația – intervenții menite să crească calitatea vieții cetățenilor Timișoarei;
* o administrare mai bună a domeniului public din zona de studiu;
* organizarea unui cartier axat pe oameni, nu pe autoturisme;

Având în vedere că în zona Piața Traian și zona Piața Mocioni nu sunt blocuri de locuințe, se propune eficientizarea energetică a blocurilor de locuințe situate în zona cuprinsă între bulevardul Cetății, strada Gheorghe Lazăr, Calea Circumvalațiunii și Calea Torontalului, cartierul Dacia din interiorul acestei zone, fiind unul dintre cele mai dens populate cartiere rezidențiale din municipiul Timișoara.

Propunerea vine și ca o completare a proiectelor finalizate sau aflate în implementare, inițiate de UAT Municipiul Timișoara în zona menționată și anume:

1. Reabilitare termică imobil str. Burebista nr. 1- reabilitat în perioada 2009-2010;
2. Reabilitare termică imobil str. Burebista nr. 3- reabilitat în perioada 2009-2010;
3. Reabilitare termică imobil str. Burebista nr. 10 - reabilitat în perioada 2009-2010;
4. Reabilitare termică imobil Calea Torontalului nr. 25A - reabilitat prin POR 2007-2013;
5. Reabilitare termică imobil Calea Torontalului nr. 15 - reabilitat prin POR 2007-2013;
6. Reabilitare termică imobil str. Brândușei nr. 14 - reabilitat prin POR 2007-2013;
7. Reabilitare termică imobil str. Burebista nr. 8-10-12 proiect aflat în derulare POR 2014-2020;
8. Reabilitare termică imobil str. Teiului nr. 11 proiect aflat în derulare POR 2014-2020;
9. Reabilitare termică imobil str. Stelelor nr. 6 proiect aflat în derulare POR 2014-2020;
10. Reabilitare termică imobil B-dul. Cetății nr. 50-52 proiect aflat în derulare POR 2014-2020;
11. Reabilitare termică imobil str. Gheorghe Lazăr nr. 36 proiect aflat în derulare POR 2014-2020;
12. Reabilitare termică imobil str. Gheorghe Lazăr nr. 42 proiect aflat în derulare POR 2014-2020;
13. Reabilitare termică imobil Calea Circumvalațiunii nr. 67 proiect aflat în derulare POR 2014-2020;
14. Reabilitare termică imobil Calea Circumvalațiunii nr. 20 proiect aflat în derulare POR 2014-2020
15. Reabilitare termică imobil Calea Torontalului nr.14 proiect aflat în derulare POR 2014-2020;
16. Reabilitare termică imobil str. Brândușei nr. 4 proiect aflat în derulare POR 2014-2020;
17. Reabilitare termică imobil str. Brândușei nr. 11 proiect aflat în derulare POR 2014-2020;
18. Modernizare spațiu public - zona cuprinsă între bulevardul Cetății, strada Gheorghe Lazăr, Calea Circumvalațiunii, Calea Torontalului – zone verzi, infrastructura rutieră, utilități publice;
19. Reabilitarea liniilor de tramvai si modernizarea tramelor stradale in municipiul Timisoara, Traseul 4, B-dul Cetății- cu termen de finalizare decembrie 2023, unul dintre proiectele prioritare ale orașului ;
20. Modernizare iluminat public Calea Aradului, Calea Torontalului ;
21. Modernizare str. Gr. Alexandrescu, tronson C. Torontalului - C. Aradului;
22. Reabilitare imobil Cinematograful Dacia, str. Burebista, nr.7;
23. PT + Execuție, actualizare SF, Parcare Cartier Dacia;
24. Parcare supraterană cu acces de pe strada Timiș și strada Ulmului.

Prin aceste proiecte se dorește o administrare mai bună a domeniului public și privat, creșterea calității mediului, un concept unitar de amenajare a zonei prin reabilitarea, modernizarea şi reorganizarea spațiilor publice urbane (zone pietonale, zone destinate traficului auto şi parcărilor, zone verzi), protejarea mediului prin reducerea emisiilor de gaze cu efect de seră; schimbarea aspectului blocurilor de locuințe şi implicit a zonei de intervenție.

Astfel, pentru a putea fi realizată documentația tehnică în vederea depunerii de cereri de finanțare pentru eficientizarea energetică a clădirilor rezidențiale prin Programul Regional Vest 2021-2027, precum și prin Programul Local, propunem identificarea și selecția blocurilor de locuințe situate în zona cuprinsă între bulevardul Cetății, strada Gheorghe Lazăr, Calea Circumvalațiunii și Calea Torontalului.

Acest demers este întemeiat și pe obligația în acest sens instituită prin prevederile OUG nr. 18/2009 privind creșterea performanței energetice a blocurilor de locuințe:

*Art. 1. (5) Autorităţile administraţiei publice locale au obligaţia asigurării condiţiilor necesare pentru păstrarea valorii arhitecturale, ambientale şi de integrare cromatică în mediul urban a anvelopei blocurilor de locuinţe la care se execută lucrări de intervenţie pentru creşterea performanţei energetice.*

*(6) Realizarea lucrărilor de intervenţie stabilite prin prezenta ordonanţă de urgenţă are drept scop creşterea performanţei energetice a blocurilor de locuinţe, respectiv reducerea consumurilor energetice pentru încălzirea apartamentelor, în condiţiile asigurării şi menţinerii climatului termic interior, precum şi ameliorarea aspectului urbanistic al localităţilor. Creşterea performanţei energetice a blocurilor de locuinţe are drept scop reducerea consumurilor energetice din surse convenţionale, diminuarea emisiilor de gaze cu efect de seră şi introducerea, după caz, a unor surse alternative de producere a energiei.*

*Articolul 3 (1) Pentru fundamentarea programelor locale, coordonatorii locali (n.r. art. 2 lit. d) primarii municipiilor, oraşelor şi comunelor, precum şi ai sectoarelor municipiului Bucureşti în a căror responsabilitate revine coordonarea programelor locale, în calitate de autorităţi contractante. )*

*realizează identificarea şi inventarierea blocurilor de locuinţe prevăzute la art. 1 alin. (1).*

*Articolul 7Etapele necesare implementării programelor locale sunt următoarele:*

*a) identificarea şi inventarierea blocurilor de locuinţe prevăzute la art. 1 alin. (1);*

De asemenea, propunem cu prioritate blocurile de locuințe al căror amplasament se află în continuarea blocurilor deja reabilitate sau în curs de reabilitare, cu respectarea criteriilor aprobate prin Hotărârea Consiliului Local nr. 513/25.10.2022 sau criterii specifice programelor de eficiență energetică.

Director General Director Executiv

Mihai FLORESCU Gabriela BICA

Șef Birou Consilier

Cristina BABESCU Cristina BERINDE